Cornish sardines -sardiinien purkamiskäytäntöä koskevien tietojen päivittäminen. Johtuen kalakannan siirtymisestä idemmäs ja kalan laadun pitämiseksi aiemmalla tasolla on käynyt välttämättömäksi laajentaa asianomaista maantieteellistä aluetta niin, että siihen kuuluu myös Plymouthin satama, kuitenkin vain saaliin purkamisen ja jalostuksen osalta. Pyyntialue säilyy ennallaan, ja sillä viitataan uuteen CIFCA:n (Cornwall Inshore Fisheries and Conservation Authority) toimivalta-alueeseen. Tämä muutos teollisuuden toimintatavoissa johtuu sardiiniparvien siirtymisestä idemmäksi. Siirtyminen itään päin on todennäköisesti seurausta merivirtojen muutoksista, joiden taustalla on ilmastonmuutos. Satelliitti- ja poijutietoihin perustuvien Plymouthin merilaboratorion tietojen mukaan veden lämpötila on ollut idempänä keskimäärin 2 celsiusastetta lämpimämpää, ja kyseiset tiedot osoittavat myös siellä olevan enemmän eläinplanktonia, jota täysikasvuiset sardiinit käyttävät ravinnokseen. Kala vaurioituu herkästi, minkä vuoksi aluksesta purkamisen ja jalostuksen on tapahduttava nopeasti, jotta laatu säilyisi hyvänä. Sardiiniparvien siirtyminen idemmäksi määritellyn maantieteellisen alueen sisällä aiheuttaa sen, että kyseiseen alueeseen on sisällytettävä purkamis- ja jalostuspaikkana Plymouth. Se on ainoa pyyntialueen itäosassa sijaitseva vuorovedestä riippumaton satama, jossa saaliin käsittely, purkaminen ja jalostus tarpeeksi nopeasti on mahdollista. Plymouthin satamalla on pitkät perinteet Cornish Sardines -sardiinin pyyntialusten kotisatamana, sillä se sijaitsee lähellä kalastusalueita ja sillä on pitkään ollut keskeinen merkitys nuottakalastukselle, kuten Crispin Gill toteaa vuonna 1979 ilmestyneessä kirjassaan ”Plymouth – A New History”. Plymouthissa toimivista kauppiaista, jotka loivat vientimarkkinoita sardiinille, löytyy viittauksia aina 1500-luvulta asti. Kauppiaat rakensivat ympäri Plymouthia kellarivarastoja kalan jalostusta ja varastoimista varten. Sillin kalastusta, pitkäsiimakalastusta ja sardiinin kalastusta koskevissa kommentaareissa vuosilta 1889–1890 todetaan, että ”kaikki lounaiskolkasta tulevat sardiinin ostajat toimivat tiettyinä aikoina Plymouthista käsin”.

Plymouth on perinteisesti tarjonnut markkinat, joilla on puitteet sardiinisaaliin purkamista ja jalostusta varten, ja näin kalan myynti, jalostus ja jakelu on ollut mahdollista laatua heikentämättä, kun aika pyynnistä purkamiseen on mahdollisimman lyhyt. Plymouthilla on edelleenkin tämä asema, ja lisäksi se tarjoaa kalastajille välineet ja tilat verkkojen puhdistamiseen ja niiden paikkaamiseen perinteistä verkonvalmistustekniikkaa käyttäen. Turvallisuusnäkökohdat ja mahdollisuus tarjota aluksille turvallinen satama sään ollessa huono ovat myös Plymouthin tärkeitä ominaisuuksia Cornish Sardines -sardiinin kalastukseen liittyvänä satamana. Jos ympäri Plymouth Soundia kalastavat alukset eivät purkaisi saaliitaan Plymouthissa, niiden olisi kuljetettava ne lännempänä sijaitseviin satamiin, kuten Looeen tai Polperroon, ilman takeita siitä, että ne ovat satamaan saapuessaan suojassa vuoroveden vaihteluilta. Näihin satamiin pääsemiseen kuluva pidempi aika vaikuttaisi turvallisuuteen heikentämällä täyteen lastattujen alusten vakautta, kun ne joutuisivat matkaamaan pidemmälle saaliitaan purkamaan. Pidempi matka-aika heikentäisi myös saaliin laatua.